Reisibüroo

Reisibüroo on ettevõte, kes müüb reisikorraldaja koostatud pakettreise. Lisaks sellele võib ta osutada ja vahendada reisiteenuseid. 
Ajalugu.
Esimene reisibüroo asutati 1758. aastal, kui loodi Cox &amp; Kings. Reisibüroode ajalugu on mõjutanud ka ettevõte Thomas Cook &amp; Son, mille asutas 1872. aastal Inglismaalt pärit Thomas Cook koos oma pojaga. Oma esimese ekskursiooni korraldas Thomas 1841. aastal ja selles osales ligikaudu 500 inimest. Thomas Cook asutas lisaks reisibüroole esimesed puhkuse pakettreisid ning 1879. aastal organiseeris esimese pakettreisi Euroopasse ja USAsse. Reisibüroo loomine hoogustas turismimajanduse arengut. Ettevõte Thomas Cook Group pankrotistus 2019. aastal.
Reisibüroo eesmärk.
Reisibüroo eesmärk on peamiselt reise vahendada ning anda teavet kliendile reisi sihtkohast, arvestades tema soove. Reisibüroo paneb teenuse ostjale kokku kõik reisiks vajaliku: lennupiletid, majutuse, kindlustuse, transfeeri, lisateenused, valuutavahetuse ja viisa hankimise, et reis sujuks võimalikult mugavalt. 
Populaarsemad pakettreisid on sooja kliimaga riikidesse korraldatavad puhkusereisid, mis hõlmavad lennupileteid, majutust, toitlustust, transfeeri, viisat ja kindlustust. Levinumad sihtkohad on Türgi, Egiptus, Hispaania. Populaarsed on ka suusareisid Skandinaaviasse, Austriasse ja Šveitsi. Samuti broneeritakse reisibüroo kaudu lennupiletid, kindlustus, majutus ja toitlustus.
Reisibüroo tänapäeval.
Üha rohkem kasutatakse võimalust reis endale ise kokku panna ning muretuks reisimiseks on loodud "online"-reisibürood. "Online"-reisibüroo kaudu saab endale ise valida sihtkoha, majutuse, lennupiletid jne. Sellised tuntumad reisibürood on näiteks Bookit.com, CheapOair, OneTravel, Expedia. 
Suuremaid reisibüroosid.
Suuremad reisibürood Eestis.
Estravel on Eesti ja Baltimaade suurim reisibüroo, mis alustas tegevust 1988. aastal.
2025. aasta alguses olid suurima käibega reisibürood Estravel (75 miljonit eurot), Novatours (35 miljonit eurot), Gotravel (19 miljonit eurot), Baltic Tours (11 miljonit eurot), A-Pluss Travel (7 miljonit eurot) ja Maison Travel (6 miljonit eurot).
Tuntumad reisibüroosid mujal maailmas.
Mujal maailmas tegutsevatest reisibüroodest on tuntumad Vantage Deluxe World Travel, Vacation Internationale, Cox &amp; Kingsm ja Thomas Cook &amp; Son.
Reisikorraldaja kohustused.
Kui pakettreis jääb ära, on reisikorraldaja kohustatud tasutud reisitasud tagastama viivitamata, kuid hiljemalt 14 päeva jooksul.
Eestis kehtib individuaalne tagatissüsteem: kõik reisikorraldajad ja seotud reisikorraldusteenuste pakkujad on kohustatud omama tagatist. Neil on kohustus hinnata tagatise piisavust ja vajadusel tagatist suurendada. Tagatis peab olema piisav reisiettevõtja tegevuse igal ajahetkel. Ettevõtja maksejõuetuse olukorras saab kasutada tagatist reisijate nõuete hüvitamiseks ja juba reisil olevate reisijate koju naasmise korraldamiseks.
Järelevalve tulemusel ja koostöös reisiettevõtjatega on 2023. ja 2024. aastal ettevõtjad tagatisi suurendanud kogusummas 8,4 miljoni euro võrra. 
Juhtumid.
2003. aastal laekus tarbijakaitseametile toona Eesti suurima reisikorraldaja Wris Reiside ASi kohta 91 avaldust ning nõudeid summas 1 521 388 krooni. Nõuete esitajad said tagasi kolmandiku enda makstud summast, kuna ettevõtte tagatis polnud piisav. Kuulutati välja ettevõtte pankrot. Enne pankrotti kanti äriregistrisse ettevõtte uus nimi Indiana. AS Indiana võlakoormaks oletati 15–16 miljonit krooni, majanduspolitsei algatas Wris Reiside tegevuse uurimiseks kriminaalasja, kuna kahtlustati kelmust. Kriminaalkuriteos kahtlustatavaks peeti AS Wris Reisid juhatuse ainuliiget, juhti ja suurimat aktsionäri Margit Rebane-Penti karistusseadustiku paragrahvist lähtudes, mis sätestab aktsionäride üldkoosoleku ette nähtud korras kokku kutsumata jätmise, kui firma netovara on alla poole aktsiakapitalist, firma vara on alla seadusega kehtestatud aktsiakapitali alammäära või seaduses sätestatud pankrotiavalduse esitamise kohustuse täitmata jätmise eest. Kriminaalmenetlus lõpetati 2006. aastal. 
2019. aastal teatas maailma vanim reisifirma Thomas Cook enda pankrotist, jättes 600 000 klienti välismaale. Nendest 150 000 olid koduriigi, Suurbritannia kliendid, kelle kojutoomiseks käivitas riigi valitsus suurima rahuaja kojulennutusoperatsiooni. Pankrot mõjutas ka paljusid sihtriike, nii ei jõudnud Hispaaniasse kavandatud 1,3 miljonit sügis- ja talvekülalist – selle tagajärjel oli ligikaudu 500 hotelli sunnitud tegevuse lõpetama ja turismialal jäi saamata sadu miljoneid eurosid. Kanaari saarte võimude hinnangul jäi Thomas Cooki kadumise tõttu sel talvehooajal saabumata ligi pool miljonit külalist. 
2024. aasta sügisel peeti reisikorraldaja Kon Tiki Reisid OÜ kliendid Keenias kinni ning ei lubatud lahkuda, kuna Eesti ettevõte oli kohalikule hotellile võlgu jäänud. Reisijate vabanemiseks pidi sekkuma välisministeerium ja suursaadik. Reisifirma Kon Tiki Reisid teatas sama aasta novembri lõpus, et lõpetab raske majandusliku olukorra tõttu tegevuse. Samal ajal olid Kon Tiki pakettreisidel kümned inimesed, kelle reisiteenuse eest ei olnud ettevõte täies ulatuses tasunud. Detsembri alguses saabusid viimased ettevõtte võla tõttu välismaale jäänud kliendid tagasi Eestisse. 2025. aasta alguses esitas TTJA ettevõtte kohta kuriteoteate ja hüvitas klientidele kulud ligi 55% ulatuses, kuna ettevõttel polnud piisavalt tagatist. Juba sama aasta kevadel oli TTJA hoiatanud ettevõtte teenuste kasutamise eest, kuna oli saanud 44 raha tagastamise nõuet ja 18 kaebust. Kon Tiki OÜ asutaja ja juht Kristine Hammerberg asutas 2024. aasta kevadel reisibüroo Palmisaared OÜ.